ORDE do 29 de abril de 2011 pola que se amplía o prazo para a xustificación das anualidades 2011 e 2012 das axudas concedidas ao abeiro da Orde do 16 de xuño de 2010 pola que se modifica a Orde do 25 de febreiro de 2009, na que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, da Consellería do Medio Rural, e se convocan para o ano 2010.
Consellería do Medio Rural — III. Outras disposicións — 10/05/2011

A Consellería do Medio Rural publicou a Orde do 16 de xuño de 2010 (DOG n.º 117, do 22 de xuño), pola que se modifica a Orde do 25 de febreiro de 2009, en que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, da Consellería do Medio Rural, e se convocan para o ano 2010. Estas axudas convocáronse amparadas no Regulamento (CE) 1698/2005 relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), así como na normativa comunitaria sobre axudas de Estado, e enmárcanse dentro do Programa de Desenvolvemento Rural (PDR) de Galicia 2007-2013, eixe 1, co código da medida 124.
Mediante a Resolución da Consellería do Medio Rural do 12 de novembro de 2010 aprobáronse as axudas concedidas ao abeiro da referida Orde do 16 de xuño de 2010.
Respecto ao pagamento das subvencións, a modificación décimo primeira introducida pola Orde do 16 de xuño de 2010, que cambia o punto 1 do artigo 15 da Orde do 25 de febreiro de 2009, indica que as entidades beneficiarias deberán xustificar a subvención conforme a anualidade establecida na resolución da concesión e solicitar os correspondentes pagamentos parciais da axuda dentro do prazo indicado para iso, que non poderá exceder o 15 de novembro de cada ano, salvo casos excepcionais debidamente autorizados polo órgano xestor logo de petición do beneficiario.
Segundo o sinalado no artigo 45.3 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, o órgano concedente da subvención poderá outorgar, salvo precepto en contra contido nas bases reguladoras, unha ampliación do prazo establecido para a presentación da xustificación, que non exceda a metade deste e sempre que con iso non se prexudiquen dereitos de terceiros.
Por outra banda, o artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, establece que a Administración, salvo precepto en contra, poderá conceder de oficio ou por petición dos interesados unha ampliación dos prazos establecidos, que non exceda a metade destes, se as circunstancias o aconsellan e coa dita ampliación non se prexudican dereitos de terceiros. O acordo de ampliación deberá ser notificado aos interesados. Tanto a petición dos interesados como a decisión sobre ampliación deberán producirse, en todo caso, antes do vencemento do prazo de que se trate. En ningún caso poderá ser obxecto de ampliación un prazo xa vencido. Os acordos sobre ampliación de prazos ou sobre a súa denegación non serán susceptibles de recursos.
Como consecuencia do cerramento do exercicio de 2010, non se puideron tramitar os pagamentos da anualidade 2010 con cargo ao dito exercicio orzamentario. Na actual situación de crise económica, para manter a execución orzamentaria da medida 124 do PDR de Galicia 2007-2013 e non prexudicar os beneficiarios que teñen pendentes os referidos pagamentos da anualidade 2010, faise necesario modificar as previsións orzamentarias de pagamento das anualidades 2011 e 2012 das axudas concedidas ao abeiro da Orde do 16 de xuño de 2010, para o que é preciso ampliar o prazo de xustificación das anualidades 2011 e 2012 das referidas axudas.
En consecuencia, e de acordo co disposto no artigo 30.1.3 do Estatuto de autonomía de Galicia, e no uso das competencias que me confire a Lei 9/2007, do 13 xuño, de subvencións de Galicia, e demais normativa de aplicación,
Artigo único.
O prazo para a xustificación das anualidades 2011 e 2012 das axudas concedidas, que consta na modificación décimo primeira introducida pola Orde do 16 de xuño de 2010, amplíase desde o 15 de novembro de 2011 ata o 31 de xaneiro de 2012 e do 15 de novembro de 2012 ata o 31 de xaneiro de 2013.
Disposición derradeira.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de abril de 2011.